Publication: Magyar Közlöny
Issue: MK-2000-131 (Year: 2000, Number: 131)
Era: 1990-2004
Section: szóló 1992.évi LXXV. törvény előírásainak megfelelően
Paragraph Index: 856

szóló 1992.évi LXXV. törvény előírásainak megfelelően ellenőrzött számlák, dokumentációk alapján indíthatja a kifizetést. Az ellenőrzött számlák alapján a kifizetések jogosulthoz történő indításához a IVSZ az alábbi feladatokat látja el: — Benyújtja a Kincstár Programfinanszírozási Főosztálya részére a támogatási szerződést, a Beruházási Alapokmányt, valamint a program megvalósítása érdekében kötött szerződéseket. — A számlákat azok kiegyenlíthetőségét igazoló teljesítési záradékkal látja el. A záradéknak tartalmaznia kell a kifizetéshez felhasználandó források megoszlását, valamint a projekt azonosítására vonatkozó adatokat is. — A jogosult részére történő kifizetéshez készít egy átutalási megbízást a kifizetés teljes forint összegéről, ahol a terhelendő számla az ISPA lebonyolítási számla, az elismerendő számla pedig a jogosult, illetve számlavezető bankja. — A benyújtott számlák alapján a minisztérium Költségvetési Főosztályától igényli az EU és a költségvetési támogatást. A támogatás igénylés tételesen tartalmazza a kifizetésre váró számlák adatait, a kifizetés összegét, az EU által, illetve a költségvetésből finanszírozott támogatás és az egyéb források részre bontva. A lista végén összesíti a kifizetendő összeget forrásonként megbontva és mindösszesen. — Az összesített adatok alapján meghatározza a Fejezet Költségvetési Főosztálya számára a költségvetési elszámoláshoz és a kincstári feldolgozáshoz szükséges információkat. A KöViM, illetve KöM fejezeti kezelésű előirányzatai között megtervezett ISPA program előirányzatai felhasználásának nyomon követése az itt meghatározott költségvetési azonosító adatok alapján történik. Az előirányzat felhasználás figyelése törvényi soronként (ÁHT) és azon belül tranzakciós kódonként (KTK) szükséges. Ennek megfelelően a támogatás igénylését forrásonként tovább kell bontani a megfelelő törvényi sor(ok) és tranzakciós kódok szerint. — A jogosult részére történő kifizetéshez szükséges átutalási megbízást az ISPA lebonyolítási számla felett rendelkezők (IVSZ kijelölt vezető tisztségviselői) írják alá a Kincstárnál a bejelentett módon, és alkalmazzák az elfogadott bélyegzőlenyomatot. Az átutalás kezdeményezése az IVSZ által kiállított átutalási megbízás alapján történik, de az ISPA lebonyolítási számla megterheléséhez szükséges végső átutalási megbízást a Kincstár analitikus nyilvántartó rendszere készíti el és továbbítja a számlavezető rendszer részére. A jogosult részére kiállított átutalási megbízást az IVSZ a Kincstár Programfinanszírozási Főosztályhoz nyújtja be. — Az EU Bizottság további támogatásának igényléséhez kiállítja és benyújtja a Nemzeti Alap Igazgatóság részére a Bizottság által meghatározott formában és tartalommal a további EU támogatási rész igényléséhez szükséges bizonylatokat.

Source: https://magyarkozlony.hu/hivatalos-lapok/4ef7a622ce422c79e6020243d3ad99f444e0a50e/dokumentumok/fd896c963a7a3830a106830740b7916c57fbe807/letoltes